De første gyldne år.

VB’s mesterhold fra 1914.

1. række fra venstre:  
le Fevre, P. Sørensen, Laurits Sørensen, Gothardt Poulsen og Johannes Sørensen.

2 række:  
H. Jensen, Søgaard, Guldbrandsen, Mejlvang, Hess Petersen og H. Poulsen.

3. række:  
H. Sørensen, Carl Maibom og O. Gustafsen.

VB’s spillertrøjer var oprindeligt blå. Eller det vil sige, at man nogle gange spillede man i blå trøjer – hvis de kunne skaffes i tilstrækkeligt antal. I 1911 blev den røde trøje officiel, og med den vandt VB sit første mesterskab – det jyske mesterskab 1911-12.

Mesterskabet blev signalet til VB’s første guldalder. I 1913 meldte en ung mand sig ind i VB, Carl Maibom hed han. Carl Maibom var født i Odense, hvor han havde spillet for OB siden 1897, til han blev indkaldt som soldat i København i april 1912. indtil han året efter fik arbejde hos firmaet hans Brincker i Vejle, spillede han for B93. Og både i OB og B93 var Carl Maibom fast mand på førsteholdet. Da OB i 1912 fejrede 25-års jubilæum, blev Carl Maibom kåret som OB’s bedste spiller gennem samtlige 25 år. Som bevis herfor fik han en indgraveret sølvplade.

I VB stillede man store forventninger til Carl Maibom, der da også med det samme kom på holdet. To uger efter sin indmeldelse i VB skulle holdet spille mod Grindsted på udebane. Spillere og ledere cyklede de 40 km til Grindsted. Det var Carl Maiboms første kamp for VB, men det var også ved at blive hans sidste. Efter kampen skrev han nemlig til VB’s ledelse, at han ville meldes ud af klubben. Han ville ikke være medlem af en fodboldklub, hvor spillere ville slås korporligt både med modspillere og indbyrdes fremfor at spille fodbold, skrev han i brevet.

Carl Maibom fortalte i 1986 om episoden til VB’s Årsskrift. Han fortalte, at Grindsted-spillerne blev sure, fordi VB spillede for godt. Derfor begyndte Grindsted-spillerne at slå ud efter VB’erne. Til tider var det det rene slagsmål. Og helt galt gik det, da VB’eren Laurits Sørensen begyndte at spille for sig selv og ikke ville aflevere til de øvrige på holdet. Så fik han nogle lussinger af et par VB’ere.

Dagen efter, at Carl Maibom havde meldt sig ud af VB, mødte spillere, ledere og bestyrelsen op hjemme hos ham og fik ham overtalt til at blive i klubben. Carl Maibom blev samtidig ansat som spillende træner – uden løn – og manden, der skulle lære klubbens spillere at opføre sig korrekt!

Det hjalp, og VB genvandt det jyske mesterskab i 1913. Igen i 1914 blev VB jyske mestre efter sejre over AaB, AGF, Kolding og Randers Freja. AGF og Kolding var der ingen, der regnede med, fortalte Carl Maibom i 1986, men Randers Freja var et vanskeligt hold.

<https://vejle-boldklub.dk/klubben/historien/den-foerste-guldalder-1912-1915/>

**Spillerprofiler i Vejle Boldklub**

**Maibom, Carl**

Carl Emil Maibom, f. 23-01-1891 (Odense), forsvarsspiller, 1 kamp/0 mål (1913).

Carl Maibom spillede sin eneste kamp i slutningen af sæsonen 1912/13, hvor B.93 skulle møde AB på deres baner på Nørre Allé. Der var afbud fra det normale backpar, Oluf Kinck Petersen og Harald Hansen. Det gav debut til Kurt Kruse og Carl Maibom.

B.93’s hold: Hans Julius Rützebeck – Einar Madsen, Carl Maibom (debut) – Michael Rohde, Emil Jørgensen, Knud Kruse (debut) – Victor Klein, Alf Olsen, Axel Thufason, Anthon Olsen og Poul Andersen.

Kampen der havde samlet 4000 tilskuere blev en livlig affære. Ved pausen førte AB med 3-2, de kom foran 5-2 (70. minut), men så scorede B.93 tre mål på ni minutter. Kampen sluttede således 5-5. Dette resultat har B.93 opnået tre gange i historien, alle gangene mod AB (1906, 1907 og nu i 1913).

Carl Maibom døde den 13. august 1986 (Hjørring). Han blev 95 år.

5. august 2011 / Palle ”Banks” Jørgensen

<http://b93.dk/spillerprofiler-m/>

**Uddrag af Vejle boldklubs historie.**

**Provinsmesterskab og DM-semifinale 1914**

Året efter var vejlenserne med igen efter at havde vundet det jyske mesterskab for tredje gang i træk. Det gik godt for VB. I finalen om provinsmesterskabet slog VB bornholmsmestrene fra Rønne IK med 2-1. Det afgørende mål blev scoret anfører Carl Maibom på straffespark. Det synlige bevis er pokalen for provinsmesterskabet, som befinder sig i pokalskabet på VB-museet.

VB gik dog ikke direkte til finalen om danmarksmesterskabet. DBU havde indført en semifinale, fordi unionen ønskede, at finalen i Københavns Idrætspark så vidt muligt skulle stå mellem de store københavnerklubber, der kunne trække fuldt hus.

DBU ønskede større indtægter fra kampene, fordi forbundet skulle betale alle omkostninger til de involverede klubber, herunder transportomkostninger, hvilket havde medført et underskud i 1913. De sejrrige VB-spillere måtte derfor spille semifinale mod Østerbro-klubben B93, der var blevet nr. 2 i den københavnske turnering.

Kampen blev spillet søndag den 7. juni 1914 på den gamle sportsplads i Vejle, der ligger på hjørnet af Horsensvej og Østerbrogade. 2.000 tilskuere mødte frem for at se, om jyderne kunne matche favoritterne fra hovedstaden.

Anfører Carl Maibom indtog igen sin faste plads som venstre back og spillede en god kamp. VB tabte dog 0-3 efter 0-0 ved pausen. Vejle kunne dog glæde sig over at være provinsens bedste hold. KB blev dansk mester efter en sejr over B93, men VB er i dag registreret som bronzevinder i 1914. På VB-museet befinder sig et diplom som det synlige bevis herpå.

**Klenodie dukkede op fra gemmerne**

Som en erindring medtog Carl Maibom efter kampens afslutning det beskedne kampprogram, der bestod af en side med holdopstillingerne. Det er formodentlig uddelt i forbindelse med køb af billet. Tilskuerne skulle derved kunne gøre sig bekendt med, hvilke spillere løb på banen, da der ikke var et højtaleranlæg, hvor den slags oplysninger kunne proklameres.

Holdet fra B93 er anført først, hvilket kan give det indtryk, at københavnerne er hjemmeholdet. Dengang var det dog almindeligt – som en venlig gestus – at anføre gæsterne først på programmet.

I forbindelse med en landspokalkamp i Hjørring i 1984 dukkede programmet op af gemmerne, da den da 94 årige Carl Maibom havde inviteret alle VB-spillerne på en forfriskning. Carl Maibom havde bosat sig i Hjørring, men fulgte levende med i sin gamle klubs præstationer. Det blev bl.a. til et fint interview, der blev bragt i VB-årsskriftet for 1984.

Det enestående kampprogram fra kampen mellem Vejle og B93 er i dag et stykke VB-historie. Det er ikke alene det ældste VB-kampprogram, men formodentlig det ældste kampprogram, der er bevaret i Danmark.

<http://www.kampprogrammer.dk/33447442>